නිවාස ක්‍රමයේ මාර්ග සහ පොදු සේවා පිළිසකර කිරීම, පෙර පාසල සහ ප්‍රජාශාලාව ප්‍රතිසංස්කරණය කිරීම මේ වැඩසටහන යටතේ සිදුකැරිණි.මෙහිදී අදහස් දැක් වූ ඇමැති මිලින්ද මොරගොඩ මහතා ජාතික නිවාස සංවර්ධන අධිකාරිය වැනි ආයතන මෙවන් නිවාස ව්‍යාපෘති ඉදිකර නිවාසලාභීන්ට ලබාදීමෙන් අනතුරව ඒවා නිසි අයුරින් ප්‍රතිසංස්කරණය සහ නඩත්තු සඳහා ඔවුන්ට පූර්ණ දායකත්වය ලබාදිය යුතු බව පැවැසීය.ඒ සඳහා අදාළ නිවාස ව්‍යාපෘති ආශි‍්‍රත නිවාසලාභීන්ගේ සහභාගිත්වයෙන් කළමනාකරණ සංස්ථා සකස් කර නිවාසලාභීන් එම සංවිධාන මඟින් ප්‍රතිසංස්කරණ සහ නඩත්තු කටයුතු සඳහා විධිමත්ව දායක කරගතයුතු බවත් පෙන්වා දුන්නේය.එවන් ප්‍රජා දායකත්වයක් ලබාදෙන විට ජාතික නිවාස සංවර්ධන අධිකාරිය සහාධිපත්‍ය කළමනාකරණ අධිකාරිය සහ කොළඹ මහ නගර සභාව වැනි ආයතන සියලු දායකත්වය ලබාදී අදාළ නිවාස ව්‍යාපෘතින්හි පොදු පහසුකම් වැඩිදියුණුව සහ නඩත්තු කටයුතු සඳහා දායක විය හැකි බව ඇමැතිවරයා පෙන්වා දුන්නේය.ජාතික නිවාස සංවර්ධන අධිකාරියේ සාමාන්‍යාධිකාරී එල්. එස්. පලන්සූරිය, අධිකරණ සහ නීති ප්‍රතිසංස්කරණ අමාත්‍යාංශයේ උපදේශක ගාමිණී කාරියවසම් මහත්වරුද, අධිකරණ හා නීති ප්‍රතිසංස්කරණ අමාත්‍යාංශය, ජාතික නිවාස සංවර්ධන අධිකාරිය, කොළඹ මහ නගර සභාව යන ආයතනයන්හි කාර්ය මණ්ඩලද නිවාසලාභීන් සහ ප්‍රදේශවාසීහු රැසක්ද මේ අවස්ථාවට සහභාගි වූහ.